KOMISSION ASETUS (ETY) N:o 190/68,

annettu 16 päivänä helmikuuta 1968,

rapsin- ja rypsinsiementen denaturointimenetelmästä

EUROOPAN YHTEISÖJEN KOMISSIO, joka

ottaa huomioon Euroopan talousyhteisön perustamissopimuksen,

ottaa huomioon rasva-alan yhteisestä markkinajärjestelystä 22 päivänä syyskuuta 1966 annetun neuvoston asetuksen N:o 136/66/ETY(1) ja erityisesti sen 27 artiklan 5 kohdan,

ottaa huomioon yhteisön ja Kreikan välisestä rasvojen kaupasta 27 päivänä lokakuuta 1966 annetun neuvoston asetuksen N:o 162/66/ETY(2) ja erityisesti sen 8 artiklan,

sekä katsoo, että

tietyistä öljysiementen tukea koskevista yksityiskohtaisista säännöistä 28 päivänä kesäkuuta 1967 annetun komission asetuksen N:o 224/67/ETY(3), sellaisena kuin se on viimeksi muutettuna asetuksella (ETY) N:o 191/68(4), 8 ja 14 artiklan mukaisesti olisi määriteltävä denaturointimenetelmä ainoastaan rapsin- ja rypsinsiemenille sekä näitä tuotteita sisältäville seoksille,

rapsin- ja rypsinsiementen denaturointimenetelmästä 31 päivänä heinäkuuta 1967 annetussa komission asetuksessa N:o 396/67/ETY(5) määritellään ensimmäisen kerran näiden siementen denaturointimenetelmä sekä tarvittavat aiheelliset säännökset tämän denaturointimenetelmän soveltamisesta mahdollisesti johtuvan vilpillisen toiminnan vaaran vähentämiseksi; tästä menetelmästä ja näistä toimenpiteistä on säädetty uudelleen rapsin-, rypsin- ja auringonkukansiementen denaturointimenetelmästä 9 päivänä lokakuuta 1967 annetussa komission asetuksessa N:o 686/67/ETY(6); saadun kokemuksen perusteella on perusteltua jatkaa tämän menetelmän ja näiden toimenpiteiden käyttöä, ja

tässä asetuksessa säädetyt toimenpiteet ovat rasvojen hallintokomitean lausunnon mukaiset,

ON ANTANUT TÄMÄN ASETUKSEN:

1 artikla

1. Asetuksen N:o 224/67/ETY 8 ja 14 artiklan mukaisesti denaturoituina pidetään rapsin- ja rypsinsiemeniä sekä yhteisen tullitariffin nimikkeeseen 12.01 kuuluvien tuotteiden seoksia, joissa on vähintään kaksi painoprosenttia rapsin- tai rypsinsiemeniä, jos näihin siemeniin ja seoksiin on lisätty ja asianmukaisesti sekoitettu vähintään kaksi prosenttia keltaista hirssiä ja viisi prosenttia kanarianhelvensiemeniä.

2. Rapsin- ja rypsinsiemeniä tai 1 kohdassa tarkoitettuja seoksia, joiden sisältämä keltaisen hirssin tai kanarianhelvensiementen määrä on pienempi kuin edellisessä kohdassa tarkoitettu määrä, pidetään kolmansista maista tuotuina siemeninä tai seoksina.

2 artikla

1. Jos 1 artiklassa tarkoitettu denaturointi tehdään jäsenvaltiossa, sen on tapahduttava kyseisen jäsenvaltion toimivaltaisten viranomaisten valvonnassa.

2. Jäsenvaltiot voivat määrittää vähimmäismäärän erille, jotka voidaan denaturoida.

3 artikla

Jokaisen jäsenvaltion on ilmoitettava komissiolle jokaisen vuosineljänneksen ensimmäisen kuukauden aikana siementen tai seosten denaturoidut määrät, jotka on tuotu kolmansista maista tai denaturoitu edellisen vuosineljänneksen aikana. Jos kuitenkin näiden siementen tai seosten määrät eivät kyseisen jäsenvaltion mielestä ole suhteessa tavanomaisiin määriin, jotka voidaan käyttää denaturointia vaativiin tarkoituksiin, tämän jäsenvaltion on annettava siitä välittömästi tieto komissiolle.

4 artikla

Kumotaan asetus N:o 686/67/ETY.

Tämä asetus tulee voimaan kolmantena päivänä sen jälkeen, kun se on julkaistu Euroopan yhteisöjen virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

Tehty Brysselissä 16 päivänä helmikuuta 1968.

Komission puolesta

Puheenjohtaja

Jean REY

(1) EYVL N:o 172, 30.9.1966, s. 3025/66

(2) EYVL N:o 197, 29.10.1966, s. 3393/66

(3) EYVL N:o 136, 30.6.1967, s. 2913/67

(4) EYVL N:o L 43, 17.2.68, s. 11

(5) EYVL N:o 177, 2.8.1967, s. 3

(6) EYVL N:o 244, 10.10.1967, s. 8